จ.เพชรบุรีเปิดศูนย์พิสูจน์ความสัมพันธ์นายจ้าง – ลูกจ้าง ยอดรวม 8 วัน มีนายจ้างนำลูกจ้างมาพิสูจน์ 1,368 คน
หลังจากที่กระทรวงแรงงานมีมาตรการในการบริหารจัดการการทำงานของคนต่างด้าวให้จัดตั้งศูนย์รับแจ้งการทำงานของคนต่างด้าว ตั้งแต่วันที่ 24 กรกฎาคม - 7 สิงหาคม 2560 ทุกวันไม่มีวันหยุด ซึ่งจังหวัดเพชรบุรีมีนายจ้างนำลูกจ้างต่างด้าวมาแจ้งการทำงานทั้งหมด 1,111 คน แยกเป็นประเภทบุคคลธรรมดา 961 คน นิติบุคคล 150 คน ขณะที่ลูกจ้างมีทั้งหมดจำนวน 3,413 คน เป็นเมียนมา 1,961 คน ลาว 670 คน และกัมพูชา 782 คน ซึ่งส่วนใหญ่เข้ามาใช้แรงงานประเภทเกษตรและปศุสัตว์ รองลงมาคือ ก่อสร้าง ประมง จำหน่ายอาหาร ตามลำดับ 

 นายพิเชษฐ์ ทองพันธ์ จัดหางานจังหวัดเพชรบุรีให้สัมภาษณ์สื่อมวลชนว่า ขณะนี้อยู่ในช่วงของการพิสูจน์ความสัมพันธ์นายจ้าง – ลูกจ้าง ที่มีระยะเวลาระหว่างวันที่ 8 สิงหาคม - 6 กันยายน 2560 ไม่เว้นวันหยุดราชการ โดยจะมีการตรวจสอบเอกสารและสัมภาษณ์นายจ้าง-ลูกจ้าง ในชุดคำถามพิสูจน์ทราบตามที่กรมการจัดหางานได้กำหนดไว้ รวมถึงการตรวจสอบไม่ให้มีการใช้แรงงานเด็กต่ำกว่า 15 ปีและ 18 ปี ในลักษณะงานที่เป็นอันตรายตามที่กฎหมายกำหนด หากพบว่าไม่มีความสัมพันธ์ในการเป็นนายจ้าง - ลูกจ้าง นายจ้างมีเวลาในการอุทธรณ์ภายใน 15 วัน กับจัดหางานจังหวัดหรืออธิบดีกรมการจัดหางาน หลังจากนั้นให้ถือเป็นที่สิ้นสุด แต่หากพบว่านายจ้าง – ลูกจ้างมีความสัมพันธ์กันก็จะออกหนังสือรับรองให้ เพื่อให้แรงงานต่างด้าวนำไปแจ้งตรวจสัญชาติให้ตรงกับศูนย์ของแต่ละประเทศ ซึ่งหลังจากเปิดทำการคัดกรองความสัมพันธ์ ตั้งแต่วันที่ 8 – 15 สิงหาคม 2560 จังหวัดเพชรบุรีมีนายจ้าง 459 คน นำลูกจ้างมาคัดกรองความสัมพันธ์ 1,368 คน คิดเป็นร้อยละ 40 ของจำนวนลูกจ้างที่มาแจ้งการทำงาน 

โดยเมียนมา มีศูนย์พิสูจน์สัญชาติ 6 ศูนย์ใน 5 จังหวัด ได้แก่ จังหวัดเชียงราย ตาก สมุทรปราการ ระนอง และจังหวัดสมุทรสาคร ด้านกัมพูชามีศูนย์ในกรุงเทพฯ ระยอง สงขลา ซึ่งในศูนย์บริการจะเจ้าหน้าที่จากกระทรวงสาธารณสุข สำนักงานตรวจคนเข้าเมือง และกระทรวงแรงงานคอยให้บริการ One Stop Service ขณะที่สัญชาติลาวไม่มีการพิสูจน์สัญชาติ ให้นำหนังสือรับรองไปขอรับหนังสือจากสถานทูต/กงสุลลาวประจำประเทศไทย เพื่อกลับไปรับการพิสูจน์สัญชาติที่ประเทศลาว ทั้งนี้ แรงงานยังคงสามารถทำงานต่อได้จนถึงวันที่ 31 มีนาคม 2561 และหากสิ้นสุดการอนุญาตแล้ว จะต่ออายุให้ 2 ครั้งๆ ละ 2 ปี 

อนนท์ ชิ้นฟัก ภาพ//ฐิติพร การะเกตุ ข่าว